**Socialna pogojenost iz strateškega načrta SKP 2023–2027**

**Čeprav gre za novost, socialna pogojenost vlagateljem zahtevkov iz zbirne vloge ne nalaga novih obveznosti.**

V Sloveniji se je s 1. 1. 2025 pričela izvajati t. i. socialna pogojenost. Čeprav gre za novost, socialna pogojenost vlagateljem zahtevkov iz zbirne vloge ne nalaga novih obveznosti, temveč se bo v primeru kršitev obveznosti delodajalca, ki jih bo Inšpektorat RS za delo ugotovil v letu 2025 in naslednjih letih, naložila upravna sankcija oziroma znižalo podpore iz zbirne vloge za leto 2025, in če se kršitev nadaljuje, tudi za naslednja leta.

**Zahteve**

Zahteve socialne pogojenosti iz Priloge 1 Uredbe o pravilih socialne pogojenosti iz strateškega načrta skupne kmetijske politike 2023–2027 (Uradni list RS, št. 109/24, z dne 20. 12. 2024; v nadaljnjem besedilu: Uredba) so določeni členi iz Zakona o delovnih razmerjih**[[1]](#footnote-1)** (ZDR-1) (npr. obvezne sestavine pogodbe o zaposlitvi, obveznost prijave v obvezna socialna zavarovanja; razporejanje delovnega časa; izobraževanje delavcev …) in iz Zakona o varnosti in zdravju pri delu[[2]](#footnote-2) (ZVZD-1) (npr. ocenjevanje tveganja in izjava o varnosti; prva pomoč; varstvo pred požarom in evakuacija; zdravstveni pregledi; prijave inšpekciji; obveščanje in seznanjanje …) ter v zvezi z delovno opremo iz ZVZD-1, Pravilnika o varnosti in zdravju pri uporabi delovne opreme[[3]](#footnote-3) in Pravilnika o zagotavljanju varnosti in zdravja delavcev pri ročnem premeščanju bremen[[4]](#footnote-4).

**Kdo so zavezanci**

Zavezanciza socialno pogojenost so nosilci KMG, ki vlagajo zahtevke v okviru zbirne vloge za intervencije neposrednih plačil in/ali intervencije za razvoj podeželja in imajo kot delodajalci obveznosti v skladu z ZDR-1 in/ali ZVZD-1. To pomeni, da je nosilec KMG, ki uveljavlja zahtevke prek zbirne vloge in v delovni proces vključuje osebe na osnovi pogodbe o zaposlitvi, zavezanec za zahteve socialne pogojenosti iz naslova ZDR-1. Nosilec KMG je tudi zavezanec za zahteve socialne pogojenosti iz postavke ZVZD-1, če v delovni proces vključuje osebe na osnovi pogodbe o zaposlitvi ali drugih pravnih podlag ali če je 'uporabnik', h kateremu delavce napoti delodajalec, ki opravlja dejavnost zagotavljanja dela delavcev drugemu uporabniku. Pod druge pravne podlage sodijo: pogodba o začasnem ali občasnem delu v kmetijstvu v skladu z zakonom, ki ureja kmetijstvo; pogodba o opravljanju začasnega ali občasnega dela v skladu z zakonom, ki ureja trg dela, podjemna pogodba v skladu z Obligacijskim zakonikom[[5]](#footnote-5), delo dijakov ali študentov v skladu z zakonom, ki ureja zaposlovanje in zavarovanje za primer brezposelnosti; vključenost v ukrepe aktivne politike zaposlovanja, ki ne pomenijo zaposlitve in za katero se prejema dodatek za aktivnost v skladu z zakonom, ki ureja trg dela; pogodba o vajeništvu v skladu z zakonom, ki ureja vajeništvo; osebno dopolnilno dela na osnovi vrednotnic v skladu z zakonom, ki ureja preprečevanje dela in zaposlovanja na črno.

Ureditev za socialno pogojenost ne posega v obveznosti nosilcev KMG, ki jih ZVZD-1 ne šteje za »delodajalce«, temveč za »samozaposlene«. Ti nosilci imajo še vedno določen obseg obveznosti iz postavke ZVZD-1, ki so jih dolžni stalno izvajati, vendar se kršitev ne upošteva pri socialni pogojenosti.

**Kazni**

Upravne sankcije (znižanja) se bodo izvajale podobno kot pri pogojenosti.Ugotovljena neskladnost posamezne zahteve je neskladnost, ki je ugotovljena s pravnomočno odločbo, izdano v upravnem ali prekrškovnem postopku, ali s pravnomočno sodbo pristojnega sodišča. Neskladnost posamezne zahteve socialne pogojenosti se bo s pomočjo točkovanja ovrednotila glede na obseg, resnost in stalnost ter tudi ponavljanje in namernost ter se jim bo nato pripisal pripadajoči odstotek znižanja iz Priloge 2 ali Priloge 3 Uredbe.

Polona Kolarek Novšek, MKGP

1. Uradni list RS, št. 21/13, 78/13, 47/15, 33/16, 52/16, 15/17, 22/19, 81/19, 203/20, 119/21, 202/21, 15/22, 54/22, 114/23 in 136/23. [↑](#footnote-ref-1)
2. Uradni list RS, št. 43/11 [↑](#footnote-ref-2)
3. Uradni list RS, št. 101/04 in 43/11 – ZVZD-1. [↑](#footnote-ref-3)
4. Uradni list RS, št. 84/23, 98/23 in 47/24. [↑](#footnote-ref-4)
5. Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631 [↑](#footnote-ref-5)